O mâ o canta

Opera letiaia in zeneise de Giobatta Vigo.

 O mâ o canta 
Quande co-i mòuxi s'armonizza o vento
e ciù de 'n tron da-e nuvie se desccianta,
sentî lazzù da-a lunxi o mâ chi canta
con quelle voxe chi ve fan spavento.

E quande con soave mormoamento
stanco de scheuggio in scheuggio o mâ s'agguanta,
sentî comme 'na voxe chi v'incanta,
chi ve commeuve ciù d'un sentimento.

E comme canta o mâ ne-e sò tempeste,
cantemmo noî de raggia e de magon,
e femmo comme lê furie d'Oreste.

E comme o mâ chi spande a sò canson
tra o çê luxente, tra sorrisi e feste,
coscì da-o cheu scaccemmo unna pascion.

Categorîa:Conponiménti in lìgure